जोधपुर. समाजसेवी सुशीला बोहरा को नेत्रहीन, मूक-बधिर, पीड़ित महिलाओं की सेवा के लिए उप राष्ट्रपति हामिद अंसारी ने दिल्ली के विज्ञान भवन में आयोजित एक समारोह में महावीर अवॉर्ड प्रदान किया। यह सम्मान भगवान महावीर फाउंडेशन चेन्नई द्वारा दिया गया। प्रतिवर्ष शिक्षा, चिकित्सा, अहिंसा, शाकाहार व सामाजिक क्षेत्र में उत्कृष्ट कार्य के लिए महावीर अवॉर्ड दिया जाता है।
सुशीला बोहरा 38 साल से विभिन्न सामाजिक क्षेत्र में दृष्टिहीन, मूक-बधिर, निशक्त, पीड़ित महिलाओं को शिक्षा व स्वरोजगार के क्षेत्र में उल्लेखनीय कार्य कर रही हैं। बोहरा नेत्रहीन विकास संस्थान की संस्थापक अध्यक्ष हैं। वे आई बैंक सोसायटी, करुणा इंटरनेशनल जोधपुर चैप्टर की चेयरमैन, लोक अदालत की सदस्य, राज्य स्तरीय महिला सुरक्षा एवं सलाह केंद्र, बाल कल्याण समिति की स्टीयरिंग कमेटी की सदस्य, भगवान महावीर विकलांग सहायता समिति महिला प्रकोष्ठ संबल की मानद सचिव है।
बोहरा को पूर्व में हेलन केलर पुरस्कार (दिल्ली), सद्गुरु ज्ञानानंद अवार्ड (चेन्नई), मारवाड़ रत्न अवार्ड (मुंबई), समाज रत्न अवार्ड (मुंबई), वीर दुर्गादास अवार्ड, मारवाड़ रत्न अवार्ड (जोधपुर), स्त्री शक्ति पुरस्कार (जयपुर) सहित विभिन्न पुरस्कार मिल चुके हैं।
hin_Deva hin_Deva mai_Deva